Broj: 711-I-2036-M-171/23-03-19

Zagreb, 29. rujna 2023.

 **IVONA MOČENIĆ**

 **zamjenica gradonačelnika Grada Pule**

**Predmet: mišljenje na zahtjev obveznice Ivone Močenić,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 25. rujna 2023. pod brojem 711-U-7128-M-171/23-01-4 zaprimilo je zahtjev za mišljenje koje je podnijela obveznica Ivona Močenić, zamjenica gradonačelnika Grada Pule.

U podnesenom zahtjevu obveznica navodi da dužnost zamjenice gradonačelnika obnaša profesionalno i da je u planu otvaranje privatne pedijatrijske poliklinike, te joj je ponuđeno da nekoliko sati tjedno, uz odgovarajuću naknadu, obavlja poslove neuropedijatra. Obveznica ističe kako je ona jedini neuropedijatar na području Istarske županije odnosno da je prvi najbliži u Gradu Rijeci te da stoga smatra kako je u općem interesu da obavlja određene poslove u ograničenom opsegu. Obveznica ističe kako je sukladno ranije danom mišljenju i dalje obavlja 8 sati tjedno poslove dr.med. specijalista pedijatrije, subspecijalista neuropedijatrije 8 sati tjedno u Općoj bolnici Pula, dok više ne obavlja poslove liječnice u Omladinskoj školi NK ISTRA 1961. Obveznica nadalje postavlja upit mora li kada poliklinika bude registrirana i započne s radom ponovno dostaviti ponuđeni ugovor radi davanja mišljenja.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 26. sjednici održanoj 29. rujna 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 17. stavka 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

S obzirom da iz zahtjeva za mišljenje obveznice proizlazi da bi poslove neuropedijatra u privatnoj poliklinici obavljala do 8 sati tjedno, odnosno ne kao stalne poslove Povjerenstvo ističe kako iste može obavljati te da se navedeno smatra privremenim i povremenim obavljanjem poslova.

Pritom Povjerenstvo napominje kako je obveznica, sukladno članku 17. st. 4. ZSSI-a, dužna prijaviti naknade koje bi joj eventualno bile isplaćene za obavljanje navedenog posla.

Isto tako, a ukoliko bi nakon primitka Ugovora obveznica uvidjela da poslovi neuropedijatra u privatnoj poliklinici prelaze navedenu satnicu radilo bi se o redovitom i stalnom zanimanju te bi obveznica, ukoliko iste želi nastaviti obavljati, trebala zatražiti prethodno odobrenje Povjerenstva budući da bi obavljanjem navedenih poslova bez odobrenja postupala protivno članku 17. stavku 2. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Ivoni Močenić, elektroničkim dostavom
2. Objava na internetskoj stranici Povjerenstva
3. Pismohrana